കാട്ടാനശല്യം രൂക്ഷം: വീട്ടുപരിസരത്തെ ഫലവൃക്ഷങ്ങള് മുറിച്ചുമാറ്റി നാട്ടുകാര് മേപ്പാടി: മേപ്പാടി പഞ്ചായത്തിലെ എരുമക്കൊല്ലി, പുഴമൂല, കാപ്പിക്കാട്, 46 പ്രദേശങ്ങളിലെ രൂക്ഷമായ കാട്ടാനശല്യത്തില് വലഞ്ഞ് നാട്ടുകാര്. ഏതാനും മാസങ്ങളായി നാട്ടുകാരുടെ ഉറക്കം നഷ്ടപ്പെട്ടിരിക്കുകയാണ്. സന്ധ്യമയങ്ങിയാല് പുറത്തിറങ്ങാന് കഴിയുന്നില്ല. തോട്ടങ്ങളില് പതുങ്ങിയിരിക്കുന്ന കാട്ടാനക്കൂട്ടങ്ങള് സന്ധ്യമയങ്ങുന്നതോടെ വീട്ടുമുറ്റത്തുവരെ എത്തുന്നു. മേപ്പാടി പഞ്ചായത്തിലെ ചെമ്ബ്രമല താഴ്വാര പ്രദേശങ്ങളാണ് എരുമകൊല്ലി ഇരുപത്തിരണ്ട്, പുഴമൂല, കാപ്പിക്കാട് തുടങ്ങിയവ. കൂട്ടമായി കാടിറങ്ങുന്ന ആനകള് ചെറു സംഘങ്ങളായിട്ടാണ് കൃഷിത്തോട്ടങ്ങളിലെത്തുന്നത്. വാഴ, തെങ്ങ്, കമുക് തുടങ്ങി കണ്ണില് കണ്ട വിളകളെല്ലാം ആനക്കൂട്ടം നശിപ്പിക്കുകയാണ്. തെങ്ങ്, കമുക് എന്നിവ വലിച്ചൊടിക്കുകയും ചുവടോടെ തള്ളി മറിക്കുകയും ചെയ്യുന്നു. തെങ്ങുകളും കമുകുകളും വീടിനു മുകളിലേക്ക് മറിച്ചിടുന്നതിനാല് കര്ഷകര് വീട്ടുപരിസരത്തെ ഇത്തരം ഫല വൃക്ഷങ്ങള് മുന്കരുതലായി മുറിച്ചു നീക്കുകയാണ്. വീടിനോടു ചേര്ന്നുള്ള പല തെങ്ങുകളും കാട്ടാന നശിപ്പിച്ചു. ഭാഗ്യം കൊണ്ടാണ് തെങ്ങ് വീടിനു മുകളിലേക്ക് വീഴാതിരുന്നത്. ചെറിയ കാടുകളില് മറഞ്ഞിരിക്കുന്ന ആനകള് ആളുകള് സഞ്ചരിക്കുന്ന വഴികളില്പെട്ടെന്ന് പ്രത്യക്ഷപ്പെടും. ആനക്കാട്, പുഴമൂല, കാപ്പിക്കാട് പ്രദേശങ്ങളിലെ റോഡുകളില് രാത്രിയായാല് കാട്ടാനകളെ സ്ഥിരമായി കാണാം. എരുമകൊല്ലി ഇരുപത്തിരണ്ട് പ്രദേശങ്ങളില് നിന്നുള്ള ഒട്ടേറെ ആളുകള് കല്പ്പറ്റയിലെയും മേപ്പാടിയിലെയുംവിവിധ സഥാപനങ്ങളില് ജോലി ചെയ്യുന്നുണ്ട്. ജോലി കഴിഞ്ഞ് ഇവര് രാത്രി തിരിച്ചുവരുന്ന വഴിക്ക് കാട്ടാനകളുടെ മുമ്ബില്പെടുന്നു. പലരും തലനാരിഴക്കാണ് പലപ്പോഴും രക്ഷപെട്ടത്. പടക്കം പൊട്ടിച്ചാല് മാറിപ്പോയിരുന്ന ആനകള് ഇപ്പോള് ശബ്ദം കേള്ക്കുന്ന ഭാഗത്തേക്കു അരിശത്തോടെ ചിന്നം വിളിച്ച് ഓടിയടുക്കുകയാണ്. കഴിഞ്ഞ ആഴ്ചകളില് വനപാലകര് സ്ഥലത്തെത്തി ജീപ്പില് സൈറണ് മുഴക്കി ആനകളെ ഓടിച്ചിരുന്നു. തല്ക്കാലം പിന്വലിയുന്ന കാട്ടാനക്കൂട്ടം അതിനേക്കാള് വേഗത്തില് വീണ്ടും കൃഷിയിടങ്ങളിലെത്തുകയാണ്. കാട്ടാനശല്യം രൂക്ഷമായ സാഹചര്യത്തില് പ്രശ്നത്തിന് ശാശ്വത പരിഹാരം ആവശ്യപ്പെട്ട് കാപ്പിക്കാട് വന്യമൃഗ പ്രതിരോധ സമിതി രൂപീകരിച്ചിട്ടുണ്ട്. പ്രധാനമന്ത്രി മുതല് ജില്ലാ പഞ്ചായത്ത് പ്രസിഡന്റുവരെയുള്ള ഭരണ സംവിധാനങ്ങള്ക്കും ഹൈക്കോടതി ജഡ്ജി മുതല് മനുഷ്യാവകാശ കമ്മിഷന് വരെയുള്ളവര്ക്കും തങ്ങളുടെ ദയനീയ സ്ഥിതി വിവരിച്ച് സമിതി കത്തയച്ചിരുന്നു. ജനങ്ങളുടെ ജീവനും സ്വത്തിനും സംരക്ഷണം ലഭിക്കുന്നതുവരെ സമര പരിപാടികളുമായി മുന്നോട്ട് പോകാനാണ് കാപ്പി ക്കാട് വന്യമൃഗ പ്രതിരോധ സമിതിയുടെ തീരുമാനം. ചിങ്ങം ഒന്നിന് സമിതിയുടെ നേതൃത്വത്തില് കോട്ടനാട് 46 ല് പ്രദേശവാസികള് പ്രതിഷേധ സമരം നടത്തി. കാട്ടാനകള് നശിപ്പിച്ച വാഴ, തെങ്ങ്, കമുക് തുടങ്ങിയ വിളകള് 46 അങ്ങാടിയില് പ്രദര്ശിപ്പിച്ചാണ് പ്രതിഷേധം സംഘടിപ്പിച്ചത്. സമിതി പ്രസിഡന്റ് കണ്ണി കടവന്, സെക്രട്ടറി നടുവത്ത് ശ്രീനിവാസന്, വാര്ഡ് അംഗം രാധാരാമസ്വാമി, എം.ബി. ജോണ്, ജോയി പി.ജെ. തുടങ്ങിയവര് നേതൃത്വം നല്കി. ഇതിനിടെ പ്രശ്ന പരിഹാരം ആവശ്യപ്പെട്ട് സമിതിയുടെ നേതൃത്വത്തില് ഇന്നലെ വയനാട് എം.പി. രാഹുല്ഗാന്ധിക്ക് നേരിട്ട് നിവേദനവും സമര്പ്പിച്ചു.